VGI พุ่ง 4% นิวไฮรอบ 1 เดือน หลังโชว์กำไร Q2/62 โตสนั่น โบรกฯแนะซื้อเป้า 8.90 บ.
VGI พุ่ง 4% นิวไฮรอบ 1 เดือน หลังโชว์กำไร Q2/62 โตสนั่น โบรกฯแนะซื้อเป้า 8.90 บ. คาดผลงานโตต่อเนื่อง ล่าสุด ณ เวลา 10.54 น. อยู่ที่ 7.95 บาท บวก 0.30 บาท หรือ 3.92% สูงสุดที่ 8 บาท ต่ำสุดที่ 7.75 บาท ด้วยมูลค่าซื้อขาย 110.32 ล้านบาท
8 พ.ย. 2561

ผู้สื่อข่าวรายงานว่า ราคาหุ้น บริษัท วี จี ไอ โกลบอล มีเดีย จำกัด (มหาชน) หรือ VGI ล่าสุด ณ เวลา 10.54 น. อยู่ที่ 7.95 บาท บวก 0.30 บาท หรือ 3.92% สูงสุดที่ 8 บาท ต่ำสุดที่ 7.75 บาท ด้วยมูลค่าซื้อขาย 110.32 ล้านบาท

โดยราคาหุ้นปรับตัวเพิ่มขึ้นสูงสุดในรอบ 1 เดือน นับตั้งแต่ราคาหุ้นอยู่ที่ระดับ 7.95 บาท เมื่อวันที่ 28 ก.ย.2561 หลังบริษัทรายงานผลการดำเนินงานประจำไตรมาส 2/62 อยู่ที่ 260.16 ล้านบาท เพิ่มขึ้น 29% จากปีก่อนมีกำไร 201.97 ล้านบาท
ทั้งนี้ VGI ระบุว่า บริษัทปรับเพิ่มเป้าหมายรายได้ในปี 61/62  (เม.ย.61-มี.ค.62) เป็น 5,000 ล้านบาท จากเดิมที่ตั้งไว้ที่ 4,400-4,600 ล้านบาท และคาดว่าอัตรากำไรสุทธิของบริษัทจะอยู่ที่ 20-25% เนื่องจากมองว่าตลาดสื่อโฆษณาจะมีแนวโน้มปรับตัวในทิศทางที่ดีขึ้น
โดยมีปัจจัยสนับสนุนจากการเลือกตั้งที่จะเกิดขึ้นในต้นปี 62 ที่คาดว่าจะส่งผลในเชิงบวกต่อภาพรวมของเศรษฐกิจ ซึ่งจะเป็นผลดีการใช้จ่ายงบประมาณโฆษณา นอกจากนี้การเติบโตตลาดอีคอมเมิร์ซ (e-commerce) ที่มีการคาดการณ์ว่าจะเติบโตขึ้นถึง 30% ต่อปี จากการเปลี่ยนแปลงรูปแบบการใช้ชีวิตของผู้บริโภคที่มีความนิยมใช้สมาร์ทโฟน และแท็บเล็ตมากขึ้น รวมไปถึงผลของการควบรวมงบการเงินของกลุ่มทรานส์ แอด
ด้าน บล.ทิสโก้ ระบุในบทวิเคราะห์ แนะนำ “ซื้อ” VGI ราคาเป้าหมาย 8.90 บาท/หุ้น โดย VGI ประกาศกำไรสุทธิไตรมาส 2/62 อยู่ที่ 260 ล้านบาท (โต 29% เทียบจากปีก่อน แต่ลดลง 1% เทียบจากไตรมาสก่อน) มากกว่าที่ บล.ทิสโก้ และตลาดคาด 6% จากมาร์จิ้นที่ดีกว่าคาด
โดยรายได้รวมเพิ่มขึ้นจากการรับรู้รายได้ของ MACO ที่เพิ่มขึ้นเป็นหลัก ซึ่งในไตรมาสนี้เริ่มรับรู้กำไรของ Kerry TH แล้ว 2 เดือน แต่รายได้หลักของ VGI มีอัตราการใช้สื่อที่ลดลง ในไตรมาส 1/62 ที่ผ่านมา มีรายการพิเศษ One-time จากการบันทึกทางบัญชีในรายได้อื่นๆ จำนวน 25 ล้านบาท จากการรับรู้รายได้จาก Rabbit Daily ในขณะที่ไตรมาสนี้ไม่มีรายการดังกล่าว โดยหากไม่รวมรายการพิเศษนี้ กำไรเพิ่มขึ้น 10%QoQ สำหรับอัตรากำไรขั้นต้นรวมลดลงมาอยู่ที่ 56% จาก 60% เทียบจากปีก่อน  เนื่องจากบริษัทย่อยที่ MACO ควบรวมมีอัตรามาร์จิ้นต่ำ อัตรากำไรสุทธิไตรมาส 2/62 อยู่ที่ 22% จาก 21% เทียบจากปีก่อน และ 24% เทียบจากไตรมาสก่อน
ส่วนรายได้เพิ่มขึ้นจากการขยายเพิ่มสื่อใหม่ต่อเนื่อง รายได้ไตรมาส 2/62 อยู่ที่ 1,208 ล้านบาท โดยรายได้ที่เพิ่มขึ้นมาจากธุรกิจสื่อนอกบ้านของ MACO เป็นหลัก จากการเริ่มรวมผลประกอบการของบริษัทลูก MACO คือ Trans.Ad และ Roctec ระยะเวลา 2 เดือน (ส.ค.-ก.ย.)
สำหรับธุรกิจหลักของ VGI มีอัตราการใช้สื่อโฆษณาโดยรวมลดลงเล็กน้อยเทียบกับไตรมาสที่ผ่านมาจากการต่อช่วงสัญญาสื่อโฆษณา แต่เพิ่มขึ้นเทียบกับปีที่ผ่านมาโดยในระบบขนส่งมวลชนได้ประโยชน์จาก O2O Solution บน 10 สถานีของรถไฟฟ้า BTS สร้างรายได้เพิ่มขึ้น
ด้านธุรกิจสื่อโฆษณาใน Office Building มีเครือข่ายอาคารเพิ่มขึ้น บริษัทรับรู้กำไรจากบริษัทร่วมทุน 15 ล้านบาท พลิกจากไตรมาส 1/62 ที่รับรู้ขาดทุน 30 ล้านบาท จากการรับรู้กำไรจาก Kerry TH (ส.ค.-ก.ย.) เป็นหลัก แต่ยังคงรับรู้ขาดทุนของบริษัทลูก BSSH จากการทำการตลาด
ทั้งนี้ยังคงประมาณการเดิม คาดกำไรเติบโต 3 ปีเฉลี่ย 26% จากการพัฒนาสื่อใหม่ กำไรสุทธิช่วง 6 เดือนแรก คิดเป็น 47% ของกำไรทั้งปี และคาดผลประกอบการจะเพิ่มขึ้นในช่วง 6 เดือนหลัง จากสภาวะเศรษฐกิจที่เริ่มฟื้นตัวและการเลือกตั้งที่จะเกิดขึ้นในปีหน้า ส่งผลต่อการใช้จ่ายโฆษณาเพิ่มขึ้น เราคาดรายได้รวมเฉลี่ย 3 ปีนี้เติบโต 15%(CAGR3y 2018-20F)
รวมทั้งคาดรับรู้กำไรจาก Kerry TH ในปี 61/62 นี้ 91 ล้านบาท หรือคิดเป็น 8% ของกำไรทั้งปี และคาดปี 62/63 จะรับรู้กำไรเต็มปีที่ 260 ล้านบาท หรือคิดเป็น 19% ของกำไร จากการคาดรายได้เติบโตแบบอนุรักษ์นิยมปี 2561-2562 ที่ 30% และ 20% ตามลำดับ อัตรากำไรขั้นต้นปี 2561-2563 คาดเฉลี่ยอยู่ที่ 60%-61% โดยคาดกำไรเติบโต 3 ปีนี้เฉลี่ย 26% (CAGR3y 2018-20F)
 